Helsingistä Vantaalle matkustaneen pienen vauvan äiti ihmettelee linja-auton kuljettajan käytöstä.

Vauvansa kanssa liikkunut äiti kokee tulleensa kuljettajan nöyryyttämäksi bussimatkalla Helsingin keskustasta Vantaan Kartanonkoskelle (arkistokuva). JOHN PALMEN

Vantaalaisen reilun vuoden ikäisen vauvan ja tämän äidin viime lauantainen bussimatka Helsingin keskustasta Vantaan Kartanonkoskelle muodostui painajaiseksi. Äiti kertoo lapsen saaneen Vantaan puolelle päästyä uhmakohtauksen, jonka myötä huuto oli kova. Arkinen tilanne kääntyi kuitenkin hyvin erikoiseksi kun linja-auton kuljettaja hermostui vauvan itkuun.

– Vauva oli huutanut jo jonkin aikaa ja yritin kovasti rauhoitella häntä, mutta mikään ei auttanut. Sitten pysäkiltä tuli lisää matkustajia kyytiin ja kaksi teinipoikaa tuli kysymään minulta, mikä lapsellani on ongelmana. Nopeasti selvisi, että kuljettaja oli lähettänyt heidät kysymään asiasta, nuori äiti kertoo.

Hetken kuluttua vauvan itkun vain jatkuessa, kuljettaja päätti pysäyttää bussin ja nousi pois ohjaamosta.

– Hän astui siihen bussin käytävälle ja ilmoitti kovaan ääneen, ettei pysty keskittymään enää ajamiseen, eikä jatkamaan matkaa, vauvan itkun takia, äiti kertaa tilannetta.

Hän kertoo vastanneensa kuljettajalle epätoivoisena, ettei voi jäädä poiskaan kyydistä, sillä kotiin on päästävä. Bussi oli tuolloin Vantaan Tammistossa ja matkaa kotipysäkille oli vielä reilusti.

Lopulta kuljettaja päätti jatkaa matkaa.

– Ilmeisesti hän totesi, ettei voi heittää meitä ulos, äiti arvelee.

Hän kertoo olleensa todella järkyttynyt päästyään lopulta kotipysäkillä ulos.

– Itkin vain hillittömästi. Onneksi siinä yksi bussissa ollut nainen tuli lopulta lohduttamaan.

”Ei saisi kysyä”

Vantaalaisäiti kertoo laittaneensa vielä samana iltana tapauksesta ihmettelevän palautteen Helsingin seudun liikenteelle (HSL).

– Itsellä oli kyllä koko lauantai-ilta pilalla. En ymmärrä kuskin käytöstä. Pienellä vauvalla ei ole vielä paljon muuta ilmaisukeinoa kuin itkeminen ja jos sitä ei saa rauhoittelemalla loppumaan, niin eipä sille mitään voi.

Nuori äiti kokee tulleensa vanhemman mieskuljettajan toimesta nöyryytetyksi muiden bussimatkustajien edessä.

– Minun mielestä kuljettaja ei saisi edes kysyä tällaista, äiti sanoo.

Äiti kertoo ottaneensa vielä viikonlopun jälkeen puhelimitse yhteyttä HSL:n asiakaspalveluun, jossa pahoiteltiin tapahtunutta ja luvattiin, että palaute välittyy eteenpäin. Hän kertoo myös pyytäneensä jotain hyvitystä tapahtuneesta, mutta sitä ei luvattu.

”Väärinymmärrys”

Kyseistä bussilinjaa liikennöivän Helsingin Bussiliikenne Oy:n tuotantopäällikkö Timo Vähäkoski on tapauksesta hyvin pahoillaan. Vähäkoski kertoo, että tilannetta on käyty läpi huolellisesti kuljettajan kanssa.

– Hän kertoi, että lapsen itku oli poikkeuksellisen voimakasta, jonka takia hän ei enää pystynyt keskittymään ajamiseen ja oli tarjonnut mahdollisuutta jäädä pois kyydistä. Kuljettaja myös puhuu huonoa suomenkieltä, joten se on myötävaikuttanut siihen, että tilanteessa on tullut väärinymmärrys, Vähäkoski sanoo.

Vähäkosken mukaan virolaiskuljettaja on ollut yhtiössä jo vuosia töissä, eikä ole saanut aiemmin yhtään valitusta käytöksestä.

– Hänellä oli omasta mielestään ollut hyvä tarkoitus ja hän oli luullut, että vauvalla on joku hätä.

Vähäkoski kertoo Helsingin bussiliikenteen vaativan aina kuljettajiltaan vähintään ”kohtuullista kielitaitoa”, jolla pärjää normaalissa asiakaspalvelussa.

– Mutta kun tulee joku ongelmatilanne, niin siinä saattaa sitten mennä lukkoon vieraan kielen kanssa, hän sanoo.

Ei korvauksia

Vähäkosken mukaan vantaalaisäidille on lähetetty tapauksesta kirjallinen selvitys ja pahoittelut. Rahallista korvausta ei ole kuitenkaan tarkoitus maksaa, koska tilanteessa ei ole syntynyt kuluja.

– Lapsen itkuhan on normaalia elämän ääntä. Teimme nyt selväksi kuljettajalle, että vaikka vauva huutaisi kovastikin, niin jos vanhemmat ovat lähellä, ei kuljettajan pidä puuttua asiaan.

Pääkaupunkiseudun bussiliikennettä tilaavan HSL:n markkinointi- ja viestintäpäällikkö Sari Kotikangas kertoo ymmärtävänsä molempia osapuolia, vaikka kuljettajan käytös ei olekaan hyväksyttävää.

– Entisenä pienten lasten äitinä tiedän, että eihän siinä vauvassa ole vaimenninta. Toisaalta olen myös ajanut autoa kun lapsi huutaa ja tiedän, että siinä voi ”käämit” palaa. Voin ymmärtää, että siinä joku hermostuu, mutta eihän tuo nyt ole sopivaa. Kuljettaja olisi voinut vaikka mennä ulos ja laskea kahteentoista, hän sanoo.

Kotikankaan mukaan HSL:ssä ei ole tapana maksaa asiakkaille korvauksia, jos suoria kuluja ei ole tullut. Sen sijaan jokainen tapaus selvitetään huolellisesti ja niistä yritetään ottaa opiksi.

– Tässähän ei onneksi matka sitten keskeytynyt. Toki asiat käydään aina läpi tapaus kerrallaan.